Tuinier soek ná verkragting van 14-jarigeArgieffoto Die Bethlehem-polisie in die Vrystaat is op soek na ŉ tuinier wat na bewering ŉ 14-jarige meisie by haar ouerhuis in die dorp aangerand, verkrag en beroof het. Lt. Zweli Mohobeleli, polisiewoordvoerder, het gesê die man het na bewering Vrydag die meisie en haar sewejarige boetie met ŉ skêr gedreig. “Albei is erg aangerand en vasgebind, waarna die meisie verkrag is. Die man het met vier selfone en ŉ skootrekenaar gevlug,” het Mohobeleli gesê. Die polisie glo ene “Suna” Motsamai sal hulle in hul ondersoek kan bystaan. Mohobeleli het ŉ beroep op inwoners gedoen om seker te maak hulle het werknemers soos tuiniers en huishulpe se persoonlike inligting. “Werkgewers moet seker maak dat hulle afskrifte van werkers se identiteitsdokumente het en ook weet waar hulle woon. Dié basiese inligting is waardevol in ŉ noodgeval of wanneer ŉ misdaad gepleeg word. Dié inligting kan daartoe bydra om ŉ misdaad op te los,” het Mohobeleli gesê.